## Uredba o osnivanju Hrvatskog zavoda za medicinu rada

### NN 10/1996 (6.2.1996.), Uredba o osnivanju Hrvatskog zavoda za medicinu rada

# **VLADA REPUBLIKE HRVATSKE**

Na temelju članka 12. Zakona o ustanovama ("Narodne novine",
broj 76/93), te članka 32. stavka 1., a u svezi s člankom
85. Zakona o zdravstvenoj zaštiti ("Narodne novine", br. 75/93
i 11/94), Vlada Republike Hrvatske je na sjednici održanoj 26. siječnja
1996. godine donijela

## **UREDBU**

### **O OSNIVANJU HRVATSKOG ZAVODA ZA MEDICINU RADA**

Članak 1.

Ovom Uredbom osniva se zdravstvena ustanova pod nazivom Hrvatski zavod
za medicinu rada.

Članak 2.

Sjedište Hrvatskog zavoda za medicinu rada je u Zagrebu, Avenija V.
Holjevca 122.

Članak 3.

Djelatnici Hrvatskog zavoda za medicinu rada (u daljnjem tekstu Ustanova)
jesu:

- prati, proučava i unapređuje djelatnost specifične
zdravstvene zaštite,

- koordinira i stručno nadzire ordinacije medicine rada koje
provode specifičnu zdravstvenu zaštitu djelatnika na području
Republike Hrvatske,

- provodi preventivnu zdravstvenu zaštitu i statistička istraživanja
iz područja medicine rada,

- planira, predlaže i provodi mjere za očuvanje i unapređenje
zdravlja djelatnika,

- oblikuje doktrinu, standarde i metode rada u zdravstvenom odabiru
i praćenju zdravstvenog stanja djelatnika na poslovima s posebnim
uvjetima rada na području Republike Hrvatske, vozača svih
vrsta motornih vozila, pomoraca, zrakoplovnog osoblja i drugih djelatnika
u prometu,

- vodi registar profesionalnih bolesti i nesreća na poslu Republike
Hrvatske,

- sudjeluje u predlaganju programa mjera zdravstvene zaštite i nomenklature
dijagnostičkih i terapijskih postupaka vezano uz specifičnu
zdravstvenu zaštitu djelatnika,

- pruža stručnu pomoć u izradi zdravstvenog zako-nodavstva
te nadzire provođenje programa specifične zdravstvene zaštite
djelatnika,

- sudjeluje u dopunskom stručnom osposobljavanju djelatnika iz
područja medicine rada,

- surađuje sa svim razinama postojećih zdravstvenih djelatnosti.

Članak 4.

Za potrebe osnivanja i početak rada Ustanove osigurana su sredstva
iz državnog proračuna u iznosu od 100.000 kn.

Članak 5.

Osnivač za obavljanje djelatnosti Ustanove osigurava prostor
i opremu zaključivanjem ugovora o zakupu s Domom zdravlja Novi Zagreb.

Članak 6.

Sredstva za rad Ustanova ostvaruje pružanjem usluga u provođenju
programa specifične zdravstvene zaštite ugovorenih s poslodavcima,
ustanovama ili drugim pravnim osobama i iz drugih izvora teme-

ljem važećih propisa.

Članak 7.

Tijela Ustanove su Upravno vijeće, ravnatelj i Stručno
vijeće Ustanove.

Članak 8.

Upravno vijeće upravlja Ustanovom.

Upravno vijeće ima devet članova.

U Upravno vijeće imenuju se predstavnici propisani člankom
47. stavak 2. Zakona o zdravstvenoj zaštiti.

Osnivač imenuje 5 članova Upravnog vijeća na prijedlog
ministra zdravstva.

Upravno vijeće ima nadležnost iz članka 48. Zakona o zdravstvenoj
zaštiti.

Članak 9.

Ravnatelj Ustanove imenuje Upravno vijeće uz suglasnost ministra
zdravstva na vrijeme od četiri godine.

Ravnatelj organizira i vodi rad i poslovanje Ustanove, predstavlja i
zastupa Ustanovu i odgovoran je za zakonitost njenog rada.

Članak 10.

Stručno vijeće Ustanove je savjetodavno tijelo ravnatelju.

Stručno vijeće imenuje ravnatelj i sačinjavaju ga
najmanje voditelji zdravstvenih djelatnosti Ustanove.

Stručno vijeće ima nadležnost iz članka 55. Zakona
o zdravstvenoj zaštiti.

Članak 11.

Ustanova odgovara za obveze cijelom svojom imovinom.

Osnivač Ustanove solidarno i neograničeno odgovara za
njene obveze.

Članak 12.

Ustanova ne može bez suglasnosti osnivača, odnosno tijela koje
je on odredio, steći, opteretiti ili otuđiti nekretninu i drugu
imovinu čija je vrijednost veća od 1.000.000 kn.

Članak 13.

Ako u obavljanju svoje djelatnosti Ustanova ostvari dobit, ta se dobiti
upotrebljava isključivo za obavljanje i razvoj djelatnosti Ustanove.

O upotrebi dobiti iz stavka 1. ovog članka odluku donosi Upravno
vijeće.

Članak 14.

Ustanova se prije početka rada upisuju u sudski registar.

Upisom u sudski registar Ustanova stječe svojstvo pravne osobe.

Ustanova ne može započeti s radom dok ministar zdravstva rješenjem
ne utvrdi da su ispunjeni uvjeti za početak rada s obzirom na prostor,
djelatnike i medicinskotehničku opremu.

Članak 15.

Upravno vijeće donosi Statut u roku od 60 dana od dana upisa Ustanove
u sudski registar.

Članak 16.

Ova Uredba stupa na snagu danom objave u "Narodnim novinama".

Klasa: 510-08/95-01/03

Urbroj: 5030104-96-1

Zagreb, 26. siječnja 1996.

Predsjednik

**mr. Zlatko Mateša,** v.r.

Uredba, NN 10/1996-140